Fortuin - Chanette Paul
​FORTUIN deur Chanette Paul
Aantal bladsye: 520
Verskyningsdatum: Oktober 2008
Fortuin is Chanette Paul se tweede spanningsroman in die Gys-Niemand-reeks.
Selfs voordat sy na die afgesonderde landgoed in die berge vlieg, loop dinge skeef, maar toe Xanthe in Paradyskloof aankom, besef sy dat sy hier met 'n heel ander werklikheid te doen het. Die hele opset met die meer, kasteelagtige herehuis, tematuine en labirint is irreëel. Die mense wat sy ontmoet, is net so vreemd as die omgewing. Die grootste skok is egter dat Eva van Eden, die vrou wat sy as bedrieër moet ontmasker, allermins soos een lyk.
Xanthe wil graag glo dat Eva opreg is, maar dis moeilik – veral wanneer een van die gaste dood aangetref word in die Heilige Tuin. En dit raak steeds moeiliker wanneer dit begin lyk asof Xanthe ook in die visier is van die een wat die dood se septer op Paradyskloof swaai.
Fortuin is die tweede boek wat in die Niemandsdorp-omgewing afspeel en Gys Niemand en Faantjie Fortuin doen weer die speurwerk. Boheem en Meetsnoer volg hierop en Dryfhout, die vyfde boek, sluit die reeks af.
Oor Fortuin - Maria Muller, Londen
"Vir 'n expat in Engeland is nuwe Afrikaanse boeke so skaars soos, wel Afrikaans. Wanneer die geleentheid hom voordoen, is mens dus eerstens opgewonde, maar ook skepties oor die skrywer en tema – sal die roman kan kersvashou by sy Engelse eweknieë?
Chanette Paul het my aangenaam verras met Fortuin se vars aanslag en effens gewaagde storielyn. Ek kon nie ophou lees nie. Sy het dit reggekry om my dadelik in te trek sodat ek as't ware saam met die karakters op Paradyskloof gaan bly het.
Dis ongetwyfeld een van die beste Afrikaanse boeke wat ek in 2008 gelees het – ongelooflik interessant en onvoorspelbaar. Chanette kry dit goed reg om teenoorgesteldes teenoor mekaar af te speel – liefde en haat, goed en sleg … En die subtiele humor wat sy inbring het my ook gereeld laat glimlag.
Fortuin kan enige tyd meeding met internasionale publikasies in dieselfde genre."
Intrige hou leser vasgenael
Volksblad - Jan 05 2009
Met Fortuin vestig Paul haar finaal as skrywer van spanningsromans wat primêr op die vrouemark gerig is.
Net soos met Springgety skilder die skrywer hier op 'n wye doek. Sy gooi 'n hele paar "lyne" in die water en trek hulle teen 'n flinke pas in sonder om in haar eie intriges verstrengel te raak. Die agtergrond is besonder interessant en getuig van rotsvaste navorsing.
Fortuin is 'n hegte, spannende verhaal wat vlot lees, met genoeg emosionele inhoud (en natuurlik 'n tikkie romanse) om Paul se aanhangers tevrede te stel – en dalk 'n paar nuwe bewonderaars te wen.
Die hoofklem is op intrige, maar menslikheid en deernis bly nie agterweë nie. Die ruimtelike beeldings is ook besonder geslaag.